Signatúra Cheirisofa na striebornom skyfose z Národného múzea (Nationalmuseet) v Kodani.
**Cheirisofos** (starogr. *Χειρίσοφος*) bol grécky kovotepec neznámeho pôvodu, ktorý tvoril za vlády cisára Augusta. Známe sú jeho signatúry na dvoch strieborných skyfoi uložených v Národnom múzeu v Kodani.

Tieto poháre sú majstrovskými dielami spracovania striebra, vyrobené boli v rímskej dielni (zrejme niekde v okolí Capuy v regióne Kampánia) Každý z pohárov váži asi jeden kg, vysoké sú 11 cm, v priemere majú 13,5 cm, výška zdobených reliéfov je približne 8,5 cm. Nájdené boli v roku 1920 na južnom pobreží dánskeho ostrova Lolland, v obci *Hoby*, v pohrebnej hrobke bojovníka, s ďalšími cennými predmetmi.

 
Obidva poháre reliéfne zobrazujú výjavy z Homérovej Iliady, jeden zobrazuje Priama, ktorý žiada Achilla o mŕtve telo svojho syna Hektora, druhý Odysea a Filoktéta. Na prvom je podpis Cheirisofa v starogréčtine *ΧΕΙΡΙΣΟΦΟΣ ΕΠΟΕΙ* (Cheirisofos to zhotovil), na druhom vo fonetickom prepise, ale nie v latinčine, latinkou: *CHIRISOPHOS EPOI*; z toho možno vydedukovať, že umelec bol Grék, ale v službách Rimanov. 

Dva reliéfne zdobené skyfoi zobrazujúce výjavy z Homérovej Iliady.
Ďalší nápis na dne jedného z pohárov uvádza meno ich prvého majiteľa Gaia Silia, veliteľa rímskej armády v provincii Horná Germánia (Germania Superior), s hlavným mestom Mogontiacum (dnes Mainz), rokoch 14 až 21 po Kr. ktorého Tiberius poveril výstavbou rímskej flotily Germánie. Existuje zaujímavá možnosť, že muž pochovaný v Hoby bol v osobnom kontakte s Rimanmi (poháre mohli byť diplomatické dary Silia pre „barbarského" náčelníka na severe). Historicky je zaznamenaná cesta budúceho rímskeho cisára Tiberia v roku 5 po Kr. na polostrov Kimbrov. Kimbrovia boli národom, ktorý žil na Jutskom polostrove. Nápis s názvom *Skutky Božského Augusta* na bronzovom stĺpe v Ríme z roku 14 po Kr. uvádza:  *Moja flotila sa plavila od ústia Rýna smerom nadol až do krajín Kimbrov, do ktorých dovtedy žiaden Riman nikdy neprenikol, buď po súši, alebo po mori, a Kimbrovia Charudi a Semnoni a ďalšie národy Germánov z toho istého regiónu prostredníctvom svojich vyslancov hľadali moje priateľstvo a priateľstvo rímskeho ľudu.*

Referencie a bibliografia
-------------------------

1. 1 2  Melissa Barden Dowling. *Clemency & Cruelty in the Roman World*. Michigan : University of Michigan Press, 2006. ISBN 978-04-7211-515-0. S. 144.
2. 1 2 3 4  T. Douglas Price. *Ancient Scandinavia: An Archaeological History from the First Humans to the Vikings*. Oxford : Oxford University Press, 2015. ISBN 978-01-9023-198-9. S. 282.
3. ↑   *Biographischer Index der Antike*. Berlin : Walter de Gruyter, 2012. ISBN 978-31-1095-441-8. S. 220.
4. ↑  Angelo Forte, Richard D. Oram, Frederik Pedersen. *Viking Empires*. Cambridge : Cambridge University Press, 2005. ISBN 978-05-2182-992-2. S. 25.
5. 1 2 3   *Clio Medica. Acta Academiae Internationalis Historiae Medicinae*. Leiden : BRILL, 2020. ISBN 978-90-0441-819-6. S. 3.
6. ↑  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Cheirisofos 2*

Iné projekty
------------


|  |  |
| --- | --- |
| Portal | Umelecký portál |

Commons
* Spolupracuj na Commons Commons ponúka multimediálne súbory na tému **Cheirisofos (kovotepec)**